Covid-19-statistieke: Meer as 150 000 aktiewe gevalleArgieffoto bloot ter illustrasie (Foto: Luca Sola/AFP) Altesaam 1 913 861 mense in Suid-Afrika het nou reeds Covid-19 opgedoen nadat nog 17 958 pasiënte in die afgelope siklus van 24 uur positief getoets het. Dít te midde van die nuus dat die hoogs aansteeklike Delta-variant nou ook in Suid-Afrika kop uitgesteek het en tans die land se Covid-19-infeksies oorheers. Volgens die Nasionale Instituut vir Oordraagbare Siektes (Nios) verteenwoordig die jongste toename in gevalle ŉ positiwiteitskoers van 25,6% wat beteken dat ŉ kwart van alle Covid-19-toetse wat in hierdie stadium gedoen word, positief is. Daar is tans 152 013 aktiewe gevalle van Covid-19 in Suid-Afrika en tot dusver het 1 702 070 mense van die virus herstel. Dit dui op ŉ herstelkoers van 88,9%. Gauteng dryf steeds die derde virusgolf met die meeste nuwe gevalle (63%), gevolg deur die Wes-Kaap (10%). Luidens Nios se jongste verslag is nog 157 sterftes intussen aangemeld. Dít bring die land se dodetal op 59 778 te staan. Nog 449 Covid-19-pasiënte is intussen in ŉ hospitaal in Suid-Afrika opgeneem. Altesame 18 722 inentings is sedert die vorige verslag gedoen. Meer as 2,6 miljoen mense in Suid-Afrika is tot dusver teen Covid-19 geïmmuniseer.